Foreldremøte førskolebarna

**4. mars 2015 18.00 – 19.30**

Løkka barnehage (bhg) og Mosserød skole har et stadig tettere samarbeid og bhg har mange skolestartere til mosserød hvert år. I år har vi 7 som skal til Mosserød skole, 2 til Sande skole, 1 til Unneberg skole og 1 til Tjodalyng skole. Siden Løkka bhg har den største andelen skolestartere til Mosserød er det naturlig for oss å invitere nettopp de på foreldremøte. Skolene organiserer timer og grupper forskjellig, men en god del av informasjonen som ble gitt fra Kjersti Ask er likevel gjeldene for alle.

Kjersti Ask – Avdelingsleder for 1. – 3. trinn på Mosserød Skole.

Det er skrevet inn 55 nye skolestartere som begynner på Mosserød fra høsten. De kommer til å bli delt i 2 eller 3 mindre grupper. Dere mottar snart et brev i posten med informasjon fra skolen om MØT – SKOLEN dagene. Samtidig som barna er på MØT – SKOLEN blir det arrangert foreldremøte for dere. Dato for dagen står på brevet som kommer, det blir i mai.

Det er leseopplæring og tall som har størst fokus det første året på skolen. Kjersti Ask oppfordret foreldrene til å skape interesse for dette hjemme frem mot skolestart. Å skape interesse kan være å lese en bok eller spille spill i hverdagen sammen, og undre seg sammen med barnet i det de er opptatt av ifht språk og tall.

Ønsket fra lærerne på Mosserød skole er at barna trener på blyantgrep. Kjersti fortalte at lærerne har utfordringer med å avlære barna dersom de har feil blyantgrep. Det er en lur ting å øve på frem mot skolestart.

Selvstendighetstrening er også viktig. At barna kan gå på do selv og kle på seg selv er veldig bra. Tren på at barna blir trygge på å lukke døra når de er på do.

Husk å navne alle klær. Skolene har store mengder gjenglemt tøy, og elevene har sjeldent oversikt over hva de selv eier. Lærerne rydder i klær som ligger på gulvet, og da er det veldig bra hvis klærne er merket. Et tips fra en av foreldrene som var tilstede var å ha uteklær som er lett å få på selv. Da kommer de raskere ut i friminuttet til lek og de blir med i den sosiale leken fra starten av. Når de skal på SFO etter skoledagen blir de hentet av en SFO-leder og fulgt bort.

Barna trenger gode innesko, disse bruker dem også i gymtimene. De bruker ikke gymtøy i første klasse. I gymtimene er det fokus på grovmotorisk trening og de har samarbeid med fysioterapeut.

Etter spørsmål fra en av foreldrene om hvilket utstyr barna trenger ble følgende nevnt:

Sekk

Matboks

Innesko

Utetøy

Litt skiftetøy i tilfelle de blir våte eller har uhell.

(Barna får blyant, farger, viskler osv på skolen).

Det var en bildefremvisning med bilder fra førskolegruppas aktiviteter hittil i år.

Eileen informerte om samtalen vi skal ha i april

I rammeplanen står det at bhg skal legge til rette for barns overgang til første klasse, i samarbeid med barnets hjem. Vi er opptatte av at denne overgangen skal være så god som mulig for hvert enkelt barn. Det betyr at vi noen ganger må tilpasse overgangen til det enkelte barn. Avskjeden med barnehagen skal skje på en god måte og barnet skal få glede seg til å begynne på skolen.

Rammeplanen sier at barnehage og skole bør gi hverandre gjensidig informasjon om sine virksomheter. Sandefjord kommune har i et tverrfaglig team utarbeidet en rutine for overgang barnehage – skole (OBS!). Som et ledd i denne rutinen var Sølvi og jeg på et erfaringsutveksling-/ informasjonsutvekslingsmøte på mosserød skole i høst. Der fikk vi tilbakemelding om hvordan det var gått med årets 1. klassinger og deres oppstart på skolen. Vi fikk anledning til å dele meninger, informasjon osv om rutinen for overgang bhg-skole sammen med lærerne på 1. trinn.

Informasjonsutvekslingen mellom bhgen og skolen, om barnet, skal foreldrene samtykke i og ha innsyn i. Jeg går ut ifra at det kommer til å bli de samme type skjema/spm i år som i fjord. I praksis betyr det at mot slutten av april skal Sølvi og jeg ha obligatoriske foreldresamtaler med dere. På den samtalen går vi sammen igjennom spørsmålene og diskuterer hvilken informasjon som evt er viktig for skolen å vite, og dere som foreldre skal ha innsyn og medbestemmelse.

På foreldresamtalen spør vi også alltid foreldrene om en liten «evaluering» av vårt samarbeid og deres inntrykk av barnehagen.

Sølvi informerte om førskolegruppa

Halvårsplanen ligger på nettsiden. Logg inn å trykk på *for foreldre* – *dokumenter* – *diverse*

Den henger også i garderoben.

Nytt i år er at overnattingen i barnehagen ikke blir samme kveld som sommerfesten. Evalueringene fra tidligere år viser at barna ofte er veldig slitne etter sommerfesten og at den kvelden allerede er full av overraskelser og gleder. Overnattingen blir i år torsdag 11. juni.

Sølvi skrøt at de fantastiske barna vi i Løkka er stolte av å få være sammen med hver dag. Hun fortalte at dagene er preget av mye tankevirksomhet, refleksjon, språktrening og relasjon mellom barna. Vi takker dere foreldre for at vi får lov å være med de, undre oss, lære sammen med, utforske, reflektere og utvikle oss sammen med barna deres.

Barnas førskolepermer lå fremme for at foreldrene kunne se i dem.